**ОТЧЕТ ЗА ДЕЙНОСТТА**

**ЧИТАЛИЩЕТО ЗА ПЕРИОДА**

**01.01.2019Г. – 31.12.2019 Г.**

 През отчетния период читалищното настоятелство работи в състав:

**С мандат: 14.06.2018г. – 14.06.2021г.**

**Председател:** Дафинка Нешева

**Членове:** Борислава Георгиева, Даниела Ангелова, Десислава Димова, Христиан Николов

и Проверителна комисия в състав:

**С мандат: 14.06.2018г. – 14.06.2021г.**

**Председател:** Божанка Александрова

**Членове:** Борислава Ангелова, Даяна Кръстанова

През отчетния период бяха проведени общо четири заседания на читалищното Настоятелство, нанесени в протоколната книга.

 И през 2019 година нашите

1. **ОСНОВНИ ЦЕЛИ БЯХА:**
* Отстояване на позициите на културно средище;
* Обогатяване на културния живот;
* Развитие на библиотечната дейност;
* Съхраняване на народните обичаи и традиции;
* Развитие и подпомагане на художественото творчество;
* Работа по проекти;
* Партниране с местното самоуправление за развитие на културните процеси.
1. **ПРИОРИТЕТНИТЕ НИ ЗАДАЧИ:**
* Уреждане и поддържане на общодостъпна библиотека;
* Работа в школи, формации, концерти, фестивали и младежки дейности;
* Прилагане на различни модели за подпомагане на местното културно развитие;
* Кандидатстване, разработване и реализиране на проекти.

Основна задача както и до сега е художествената самодейност. Чрез самодейните и художествено – творчески групи и състави читалището спомага за съхраняването на фолклорното ни наследство.

 През периода януари – декември 2019г. в Читалището работиха следните художествени колективи:

* Младежки танцов състав с художествен ръководител Валентина Китова;
* Детски танцов състав с художествен ръководител Валентина Китова;
* Клуб за мегдански хора с художествен ръководител Валентина Китова;
* Женска певческа група с художествен ръководител Евгени Павлов;
* Клуб за латино танци с художествен ръководител Виктория Павлова;
* Групи за пресъздаване на народни обичаи „Коледуване“ и „Лазаруване“;
* Клуб „Краезнание“.

 Гордостта на читалището – ТА „Локорско“ през 2019 година се изяви в:

* Тържествен концерт „Танцуваме за България“ на сдружението на танцовите дейци по повод 3 март;
* VI НФФ „Лазарица“ – гр. Елин Пелин
* Концерт на сдружението на танцовите дейци по повод 1 ноември - Кино „Освобождение“
* Благотворителен концерт „Цветница“ в с. Локорско;
* Международен фолклорен фестивал „Гергьовско весели - 2019“, кв. Кремиковци;
* Празник на село Локорско;
* XVII фолклорен фестивал „Шопска песен - 2019“, с. Локорско
* Благотворителен концерт в НЧ „Светлина Кремиковци - 1906“ кв. Кремиковци
* ФФ „Да съхраним българското“ – район Нови Искър
* Юбилеен концерт „120 години НЧ „Христо Витков - 1899““

 Не изоставят с подготовката и участията си и останалите ни самодейни колективи – Женска певческа група, Детски танцов състав и Клуб по латино танци.

 Женската певческа група, както и детския танцов състав взеха участие в благотворителния концерт за Цветница,, XVII фолклорен фестивал „Шопска песен -2019г.“ , празника на селото, юбилеен концерт „120 години НЧ „Христо Витков - 1899““, НФФ „Де е българското“ – село Очин дол. Децата от школата по латино танци също се изявиха на благотворителния концерт за Цветница и в ФФ „Да съхраним българското“ гр. Нови Искър.

 Клуба за мегдански хора също има своите изяви. През 2019г. те взеха участие в МФФ „Гергьовско веселие“ Кремиковци 2019, НФФ „Де е българското“ село Очин дол, ФФ „Да съхраним българското“ гр. Нови Искър, XVII ФФ „Шопска песен“, празник на село Локорско, благотворителен концерт с базар „Цветница“, ФФ „Шопски хумор“ с. Чепинци, юбилеен концерт „120 години НЧ „Христо Витков - 1899““.

 Групите за пресъздаване на народните обичаи „Лазаруване“ и „Коледуване“ се събират на съответните празници. Радваме се да отчетем факта, че все по – малки самодейци се включват в тези групи, и че вече порасналите момичета и момчета не се отказват и поддържат жива традицията.

1. **КУЛТУРНО – МАСОВА ДЕЙНОСТ**

 Културния календар на Читалището включва много празници, които организираме по местния, общинския и националния културен календар. Традиционно се организират мероприятия за баба Марта, Осми март, Цветница, Великден, 1-ви юни, 2-ри юни . Провеждат се детски конкурси, творчески работилници, занимания по интереси, настолни игри, летни занимания. Продължаваме да утвърждаваме статута на фолклорният ни фестивал „Шопска песен“, едно от най- ярките събития в културния календар на района.

1. **БИБЛИОТЕЧНА ДЕЙНОСТ**

 Читалищната библиотека си оставя един от приоритетите в работата на читалището. Обработката и картотекирането на книгите и останалите библиотечни материали е съобразена със съвременните изисквания и развитието на библиотечното дело.

 През отчетния период в библиотеката са заведени общо 709 тома книги, една част закупени, а други дарени. Новозакупените книги са на обща стойност 309.98 лв. . Библиотеката, като част от читалищната структура, организира и реализира много и разнообразни културно – масови мероприятия. Усъвършенства се информационната дейност на библиотеката по извършване на справки, каталози на ново получената литература и витрината „Нови книги“ и „Бележити дати“. През 2019г. библиотеката спечели и проект по програма „Българските библиотеки – съвременни центрове за четене и информираност“ на стойност 1108 лв. С парите беше закупена нова художествена литература отговаряща на читателските търсения. За периода бяха направени два годишни абонамента – детска литература и отраслова художествена литература на стойност 87,15 лв.

1. **КРАЕВЕДСКА ДЕЙНОСТ**

 Продължава събирането на материали и предмети свързани с бита, културата, историята и фолклора на местното население.

1. **ФИНАНСОВО – СТОПАНСКА ДЕЙНОСТ**

 През отчетния период, читалището работи по утвърдени субсидии отпуснати от държавния бюджет и финансови постъпления от такси, членски внос и дарителства. Държавната субсидия покрива основно разходите за заплати и осигуровки на служителите. Средствата, които остават са минимални и се разходват за консумативи, отопление, осветление и вода. Остатъка се разпределя за осъществяване на дейностите по провеждане на заложеното в културния календар.

 С цел набиране на средства бяха проведени два благотворителни базара - за Цветница и Коледа. Средства бяха набавени и от юбилеен концерт „120 години НЧ „Христо Витков - 1899““. Смело можем да се похвалим, че през 2019 година най-големите мероприятия на читалището – ФФ „Шопска песен“ и Юбилейния концерт бяха проведени с помощта на щедри дарители.

 **ФФ „Шопска песен“ беше осъществен благодарение на дарителите:**

1. Крафт груп ЕАД, които заплатиха сцената и озвучението за фестивала;
2. Йорма ЕООД, които осигуриха вода в залите за настаняване на участниците;
3. Рафи бар джелато осигуриха сандвичи и вода за всеки участник във фестивала;
4. Метрополис груп, които изработиха за нас безвъзмездно лого и винил за декор на фестивала;
5. Район Нови Искър предостави шатри и столове за публиката на фестивала.

Цялостната организация и координация на и по време на фестивала беше осъществена от екипа на читалището и с помощта на младежите от танцовия състав.

**Юбилеен концерт „120 години НЧ „Христо Витков - 1899““ беше организиран и проведен със съдействието на:**

1. Монреал 91 – Красимир Боянов
2. Цветелина Гаврилова
3. Наталия Събева
4. Ивета Ачова
5. Дистрибутори на кока - кола

 Детските тържества за 1 юни и Коледа, са осъществени с финансовата подкрепа на г-жа Цветелина Гаврилова – кмет на кметство село Локорско.

 През 2019 г. за нуждите на читалището и съставите бяха закупени:

1. 8 броя пълни костюма за момчетата от детски танцов състав;
2. 12 броя колани за костюмите на клуб за мегдански хора;
3. една макара – разклонител – 25 метра
4. мултимедиен проектор
5. пералня
6. тонколона
7. газов калорифер

 Чрез щедрото дарение на фирма Меберал, залата за танци вече се сдоби с дългоочакваните огледала и стелажите за свободната библиотека, която е разположена във фоайето на читалището. От 2019 година с помощта на Фондация за възраждане на българските села към читалището функционира напълно оборудван детски кът. През отчетния период бяха изцяло сменени пайетите на женските шопски костюми, с които се изявява танцовия състав и женската певческа група. Изработени са нови диадеми за момичетата от танцовия състав, детския танцов състав и клуб за народни хора. Благодарение на Венцислав Александров читалището вече може гордо да представя пред публика и автентичните си шопски костюми, които той реновира с много труд.

Основен проблем на Читалището все още са големите течове на покрива на сграда. Това е причина и за лошото състояние на електрическата инсталация и помещенията. Входната врата на сградата е в много лошо състояние. В следствие на валежите от летния сезон библиотеката е с големи поражения. Тавана е почти разрушен, повредена е и подовата настилка, осветлението е неизползваемо.

*Председател на НЧ „Христо Витков - 1899“*

Д. Нешева